钦定古今图书集成/明伦汇编/皇极典/第169卷 > 《正统论上》苏轼
## 钦定古今图书集成/明伦汇编/皇极典/第169卷 > 《正统论上》苏轼

正统者，何耶？名耶？实耶？正统之说曰：“正者所以正天
下之不正也，统者所以合天下之不一也。不幸有天
子之实而无其位，有天子之名而无其德，是二人者，
立于天下，天下何正何一，而正统之论决矣。”正统之
为言，犹曰有天下云尔。人之得此名而又有此实也，
夫何议？天下固有无其实而得其名者，圣人于此不
得已焉，而不以实伤名，而名卒不能伤实，故名轻而
实重。不以实伤名，故天下不争；名轻而实重，故天下
趋于实。“天下有不肖而曰吾贤者矣，未有贱而曰吾
贵者也。”天下之争，自贤不肖始，圣人忧焉，不敢以乱
贵贱，故天下知贤之不能夺贵。天下之贵者，圣人莫
不从而贵之，恃有贤不肖存焉，轻以“与人贵，而重以
与人贤，天下然后知贵之不如贤。知贤之不能夺贵，
故不争；知贵之不如贤，故趋于实。”使天下不争而趋
于实，是亦足矣。正统者，名之所在焉而已。名之所在，
而不能有益乎其人，而后名轻，名轻而后实重。吾欲
重天下之实，于是乎名轻。正统听其自得者十，曰：尧、
舜、夏、商、周、秦、汉、晋、隋、唐，序其可得者六，以存教。曰：“魏、
梁、后唐、晋、汉、周。”使夫尧舜三代之所以为贤于后世
之君者，皆不在乎正统。故后世之君不以其道而得
之者，亦无以为尧舜三代之比，于是乎实重。